**Hajdúszoboszló átfogó bemutatása**

#### Fontosabb statisztikai adatok

A 238,7 km² területű, 23830 fő lakosú város, az Alföld északkeleti részén található, Budapesttől 206 km-re keleti irányban, Debrecentől 20 km-re délnyugatra, az Észak-Alföldi régión belül, Hajdú-Bihar megyében, a Hajdúszoboszlói Kistérség tagjaként.

Hajdúszoboszló az ország egyik legnaposabb településének számít, ugyanis napfényes óráinak száma szinte meghaladja a 2000 óra/évet.

A lakosság 47,9 %-a férfi és 52,1%-a nő. A 15 éven aluliak száma 3007, 60 év felettieké pedig 5652. A város korösszetételére elmondható, hogy elöregedőben van, hiszen az öregedési indexe évről évre nő. 2013-ban 188 volt. Ezt támasztja alá az is, a halálozások száma duplája a születések számának. (2011-ben az élveszületések száma: 167, a halálozásoké pedig 329). A városba vándorlások száma 1013, az elvándorlásoké pedig 915 volt 2012-ben. Ez a különbözet minden évben folyamatosan növekszik. A pozitív belföldi vándorlási különbözet nem tudta ellensúlyozni a természetes fogyás folyamatát.

2012. év

#### Az önkormányzat hivatali és politikai szervezete

A képviselő-testület politikai összetétele kiegyensúlyozott, hiszen fele kormánypárti másik fele pedig más parlamenti párt, független, illetve civil szervezet delegáltjai.

Az önkormányzat jogi személy, feladat- és hatáskörei a képviselő-testületet illetik meg, amelyet a polgármester képvisel.

Az önkormányzat szervei: képviselő-testület, polgármester (főállású), bizottságok (Egészségügyi, Szociális; Oktatási, Kulturális, Sport; Városfejlesztési, Műszaki; Mezőgazdasági és Pénzügyi, Gazdasági és az önkormányzat gazdasági társaságainak felügyelő bizottságai), jegyző, polgármesteri hivatal, valamint az önkormányzat tagságával működő társulás.

#### Az önkormányzat tevékenységi területei

Az önkormányzat a választópolgárok felhatalmazásából önállóan, demokratikusan gyakorolja a helyi közhatalmat, intézi a település közügyeit, biztosítja a helyi közszolgáltatásokat.

Kötelező tevékenységi körei: egészségügyi-, szociális-, gyermekvédelmi alapellátás, vízrendezés és csapadékvíz elvezetés, csatornázás, vízkárelhárítás, árvíz és belvízelvezetés, egészséges ivóvízellátás, helyi közutak (hidak, utak, járdák, parkok) fenntartása, úttartozékok, közúti jelzőeszközök karbantartása, telepítése, településrendezés és településfejlesztés, az épített környezet védelme, a helyi tűzvédelemről, műszaki mentésről történőgondoskodás, polgárvédelmi tevékenység, helyi tömegközlekedés támogatása, köztisztasági és településtisztasági feladatok ellátása, hulladék szállítás lakásgazdálkodásifeladatok ellátása, kezelés, kóbor ebek befogása, köztemető fenntartása, temetkezési szolgáltatás, közvilágítási berendezés létesítése és üzemeltetése, közoktatási-, közművelődési-, sportfeladatok ellátása, önkormányzati igazgatási tevékenység, körzetközponti igazgatási feladatok ellátása, nemzeti és etnikai kisebbségek jogai érvényesítésének biztosítása, belső ellenőrzési feladatok biztosítása.

#### Fontosabb gazdasági, költségvetési mutatók

A város stabil és kiegyensúlyozott költségvetéssel rendelkezik, melynek egyik eleme a szakmailag átgondolt és pénzügyileg megtervezett adópolitika. Hajdúszoboszló Város Önkormányzata és intézményei a kötelező és önként vállalt feladatokat megfelelő színvonalon, felvett hitel nélküli látják el.

Hajdúszoboszló gazdaságának alapját a turizmus és kapcsolódó szolgáltatásai jelentik, mely a vállalkozások specializációjában, valamint a vendéglátóhelyek, kereskedelmi szálláshelyek számában, idegenforgalmi adóbevételekben is megmutatkozik. Az idegenforgalom és az azt kiszolgáló infrastruktúra működtetése kiemelkedő szerepet tölt be a foglalkoztatásban, mely azonban szezonális munkanélküliség kialakulását eredményezi. A munkanélküliek számának emelkedése ellenére Hajdúszoboszló a környező városokhoz képest kedvezőbb munkaerő-piaci helyzetben van.

2012-ben 4828 regisztrált vállalkozás működött Hajdúszoboszlón, mely 2006-hoz képest közel 49%-os emelkedést mutat. A 202 fős ezer lakosra jutó regisztrált vállalkozások száma meghaladja a megyei, régiós és országos értéket.

A vállalkozások megoszlása nemzetgazdasági ágak szerint jellegzetes képet mutat. A működő mezőgazdasági vállalkozások aránya kismértékben meghaladja az országos átlagot, míg az ipari jellegű termelést főtevékenységként folytató vállalkozások együttes aránya elmarad attól. A működő vállalkozások több mint ¾-e alapvetően szolgáltatási jellegű területeken tevékenykedik. A tercier szektoron belül az országos értéknél lényegesen magasabb a szálláshely-szolgáltatásra és vendéglátásra specializálódott vállalkozások aránya, ami nagyfokú koncentrációt jelez az idegenforgalom területén.

A mezőgazdasági tevékenységet folytató vállalkozások viszonylag magas számát a térségben lévő termőföldek kedvező minősége adja. A jó termőtalajnak, valamint az öntözési lehetőségeknek köszönhetően a gazdák intenzív gazdálkodási tevékenységet folytatnak. A mezőgazdaságot térségben betöltött pozíciója ellenére alacsony versenyképesség jellemzi, amely az elaprózódott birtokszerkezettel és az alacsony jövedelemtermelő képességgel van összefüggésben. A helyi termények és mezőgazdasági termékek jelenleg nem képesek felvenni a versenyt az importtal, pedig lenne kereslet a helyben termelt és feldolgozott termékekre.

A város jelentős iparral nem rendelkezik, de ez – egészségturisztikai, termálturisztikai szerepe miatt nem is kívánatos.

***Turizmus***

A gyógyító víz jelenléte, a kiváló minőségű termőföld, a napsütéses órák magas száma régóta meghatározója Hajdúszoboszló fejlődésének, növekedésének. A hajdú mezővárost a gyógyvíz turisztikai célponttá is tette, a gyógyulni vágyók és a nyaraló családok kedvenc helyévé bel- és külföldön egyaránt. A gyógy- és termálvizéről ismert gyógyfürdőt és strandot, az Aquaparkot, illetve az Aqua-Palace fedett élményfürdőt együttesen évente több mint két millió fő látogat. Az Aquapark területe 2014-ben egy extrém zónás csúszdaparkkal bővült ki. A belföldi és külföldi turistákra egyaránt berendezkedett idegenforgalom számos szolgáltatással várja vendégeit. Hajdúszoboszló a turizmus területén több mint 80 éves hagyományokkal és tapasztalattal rendelkezik, mely kiegészül a helyiek vendégszeretetével.

Hasonló turisztikai hagyományokat csak néhány versenytársa tud felmutatni – pl. Budapest, vagy egy-két balatoni település.

A vendéglátó helyek száma az elmúlt időszakban évről évre emelkedik. 2012-ben a tízezer főre jutó számuk megközelítette a 110 egységet, mely több mint kétszerese a megyei, régiós és országos értéknek.

A kereskedelmi szálláshelyek férőhelyeinek, vendégéjszakáinak, és ezáltal az egy férőhelyre jutó vendégéjszakáknak száma az elmúlt időszakban 2007-ben érte el csúcspontját, azóta lassú csökkenés figyelhető meg, az átlagos tartózkodási idő is csökken.

A turizmus gazdasági szerkezetben elfoglalt kitüntetett szerepét tükrözi az önkormányzat idegenforgalmi adóbevétele is, mely folyamatosan emelkedik.

Az idegenforgalom és az ehhez kapcsolódó egyéb kiszolgáló infrastruktúra és működtetése kiemelkedő szerepet tölt be a foglalkoztatásban. Az évezred elején a fürdőfejlesztés hatására folyamatosan emelkedett a foglalkoztatottak száma. Az Aqua-Palace fedett élményfürdő 2010-es átadása újabb 60 fő foglalkoztatását jelentette az idegenforgalomban.

A Hajdúszoboszlói Turisztikai Nonprofit Kft. 2009. október 16-án alakult. Megalapításának célja, hogy Hajdúszoboszlón hatékonyabb, koncentráltabb turizmusfejlesztés és turisztikai városmarketing tevékenység valósuljon meg egy szakmai szervezet irányításával. A hajdúszoboszlói desztinációs menedzsment alapvető tevékenységei közé tartozik, a szakmai érdekképviselet, kulturális tevékenység, kutatás-fejlesztés, ismeretterjesztés, oktatás, sporttevékenység, egészségmegőrzés. A szervezet az előbb említett tevékenységek mellett ellátja a desztinációba érkező turisták tájékoztatására irányuló feladatok ellátását, a helyi turisztikai portál üzemeltetését, a helyi turisztikai termékek menedzseléséhez szükséges alapvető marketing feladatokat, továbbá pályázati tanácsadást nyújt a szervezet tagjai számára, valamint pályázatokat ír képzések megtartására és turisztikai fejlesztések megvalósítására.

A Hajdúszoboszlói Turisztikai Nonprofit Kft, mint helyi Turisztikai Desztinációs Menedzsment szervezet, a városban tevékenykedő turisztikai szervezetekkel napi szintű partneri kapcsolatot épített ki, melyek elősegítik a szakmai munka minél hatékonyabb kivitelezését. Továbbá kiváló együttműködési szerződéseket kötött több oktatási intézménnyel és egyéb cégekkel, melyek a partner kapcsolatok regionális és országos szintű kiszélesítését eredményezték. A szervezet nagymértékben hozzájárul a város turisztikai attrakciónak fejlesztéséhez, bővítéséhez.

***Szabadidős, kulturális szolgáltatások***

A város kulturális centruma a Kovács Máté Művelődési Központ és Könyvtár, amely elsősorban a helyi közösség életében tölt be fontos szerepet. Különböző kulturális lehetőségeket biztosít többek között klubok (pedagógus klub, reiki klub), szakkörök formájában (matematika, rajz, tűzzománc, foltvarrás, hímzés, csipkeverés, mazsorett), továbbá helyet biztosít a különböző egyesületek összejöveteleihez, találkozóihoz, ingyenesen vagy minimális áron (Vendéglátók Egyesülete, Kulturális Közösség, Méhészek Egyesülete, Gazdakör, véradás, lakógyűlések, pártgyűlések).

„(H)ősök terein – város és kultúrközpont- revitalizáció Hajdúszoboszlón” projekt keretében a művelődési központ épületet kívül-belül megújul, kibővül és új funkciókat is kap. Az itt található szolgáltatások több elemmel bővülnek (Ifjúsági-civil információs és tanácsadó iroda, Infomentor iroda, Üzlethelyiségek – könyvesbolt és kávézó). 2013-ban a városközpont rehabilitációs projekt részeként a régi mozi épületének felújításával, átalakításával átadásra került a Bocskai Többfunkciós Rendezvényközpont.

Hajdúszoboszló egyre bővülő programkínálata nemcsak a turisztikai idényben, hanem azon kívül is viszonylag széles. A rendezvények szervezésében a művelődési központ mellett nagy szerepet játszik a Hungarospa Hajdúszoboszlói Gyógyfürdő és Egészségturisztikai Zrt. is, míg azonban az előbbi főként ingyenes programokat kínál, addig utóbbi nagymértékben épít a városba érkező vendégekre.

A sport- és egyéb szabadidős programok terén számos lehetőség áll a lakosság és a turisták rendelkezésére: a Hungarospa széleskörű kínálatában az Árpád-uszoda, a repülőtér, a teniszpályák, a kaladpark, a gokartpálya, a műjégpálya, a minigolfpálya és egyéb, a szabadidő aktív eltöltésére szolgáló létesítmények is találhatók a városban. Az Önkormányzat és intézményei kiemelt figyelmet fordítanak a helyi közösségi sportra (úszásoktatás, helyi és térségi szintű sportversenyek stb.). Az Önkormányzat a Kulturális és Sport Alap keretében osztott támogatásaival is hozzájárul a város sokszínű szabadidős kínálatának fenntartásához és további bővítéséhez.

***Vállalkozásfejlesztés***

Hajdúszoboszló Magyarország egyik kiemelt turisztikai desztinációjaként – a hasonló nagyságrendű hazai városokhoz képest – a spontán tőkebefektetések és beruházások viszonylag jelentős célpontja. A befektetések azonban többnyire turisztikai (zömmel szálláshely-) fejlesztésre irányulnak.

Vállalkozások fejlesztését mutatja az UMFT-ben /EU-s pályázati szisztémánk/ nyertes vállalkozói projektek száma (38), melynek eredményeként közel 6,5 milliárd forint támogatás megítélésére került sor. A beruházások között telephelyfejlesztés, gyógy- és termálturizmus feltételeinek fejlesztése, kereskedelmi szálláshelyek fejlesztése, kutatás-fejlesztési tevékenységek támogatása, technológiai fejlesztés, vállalati folyamatmenedzsment és elektronikus kereskedelem támogatása, minőség irányítási rendszerek, szabványok bevezetésének támogatása, valamint a megújuló energiaforrások hasznosításának támogatása szerepelt.

A befektetés-ösztönzési tevékenységek egyik pilléreként kidolgozásra került Hajdúszoboszló Város Befektetés-ösztönzési Stratégiája, mely a befektetési célú ingatlanok rendelkezésre állását és promócióját is megalapozza.

A „SzoboszlóInvest" internetes oldal lehetőséget kínál ingyenesen a nem önkormányzati szervek (vállalkozók, cégek, magánszemélyek) befektetési lehetőségeinek, ingatlanértékesítési hirdetéseinek elhelyezésére, valamint a fejlesztési irányokhoz kapcsolódó stratégiai dokumentumok, programok elérésére.

#### A város viszonya a környező településekhez

A város elérhetősége, de a turisztikai attrakciók, programkínálat tekintetében sem szabad elmenni Debrecen közelsége mellett. A Hajdúszoboszlóra érkező vendégek java része az autópálya, és a reptér tekintetében Debrecenen keresztül éri el a várost.

Hajdúszoboszló a Szolnok – Debrecen  regionális tengely mentén (4. számú főút, 100. számú vasútvonal), az M35 autópályától 10 km-re, Debrecen vonzáskörzetében elhelyezkedve a policentrikus, együttműködő városhálózati rendszer szerves elemének számít. Debrecen hatása Hajdúszoboszlóra mindazonáltal ellentmondásos. Egyfelől Hajdúszoboszló sok szempontból kötődik Debrecenhez (közszolgáltatások, munkahely, oktatás), másfelől Debrecen dinamizáló hatása, együttműködési hajlandósága nem igazán erős. A gyógy-, termál- és fürdőturizmus miatt verseny alakult ki a két város között.

Hajdúszoboszló a legtöbb szempontból viszonylag szűk vonzáskörzettel rendelkezik, amelynek elsődleges oka a hasonló nagyságrendű városok, valamint a megyeszékhely és régióközpont Debrecen közelsége (az Észak-alföldi régió Stratégiai Programjában a település a jelentősebb vonzáskörzet nélküli, dinamizálható központok közé került). Kivételt ez alól a termálvízre épülő idegenforgalom jelent, amely hazánk egyik nemzetközi szinten is legismertebb fürdővárosává tette Hajdúszoboszlót.

A légi közlekedésben legnagyobb befolyásoló erővel a debreceni repülőtér bír, amely Feriheggyel szembeni megközelíthetősége miatt kedvelt a régióban. A Debrecen Airport jelenleg charter járatok és menetrendszerű járatok fogadására is alkalmas. A főbb küldőterület Németország. Menetrend szerinti járat közlekedik Münchenbe közvetlen összeköttetéssel Brémába. A charter járatok Lipcsébe, valamint a mediterrán üdülőközpontokba Antalya, Korfu, Monastir céllal.

A Debreceni Repülőtér átfogó fejlesztési programja eredményeként a repülőtér nagyszámú, akár egyidejű turista utasforgalom lebonyolítására is alkalmas, emellett a repülőtéren jelentős az üzleti célú utasforgalom is. A repülőtér adottságaiból adódóan alkalmas mindenféle Európában üzemeltetett repülőgép fogadására és kiszolgálására. Egyre jelentősebb a külföldről és belföldről érkező üzletemberek, sportolók, különböző rendezvényekre érkezők magánforgalma is.

A város egyike annak a 30 rurális jellegű kistérségnek, amelynek urbanizált és innovációk átvételére alkalmas központja dinamizáló erőt jelenthet a környező települések számára. A decentralizáció eredményeként a kistérségi központok megerősödése várható. A kistérség települései között racionális funkciómegosztás alakult ki (Hajdúszoboszló – turizmus, Ebes – ipar, logisztika, Hajdúszovát – szociális szolgáltatások, Nagyhegyes – mezőgazdaság). Hajdúszoboszló mikroregionális szinten mutatja a legnagyobb funkcionális koncentrációt széles körű, változatos szolgáltatásokat kínálva a kistérség lakosságának, vállalkozásainak – elsősorban a kereskedelem, közlekedés, államigazgatás, humán szolgáltatások, turizmus és a rekreáció terén, míg funkcióhiányról főként a gazdasági szerkezet esetében beszélhetünk.

***Kapcsolat a felsőoktatási intézményekkel***

Az oktatási rendszer 2013-tól nagymértékben megváltozott, mivel az általános és a középiskolákat állami fenntartás alá vonták, ami jelentősen csökkenti a települési önkormányzatok befolyását a helyi oktatási rendszerre.

A városban nem működik felsőoktatási intézmény, viszont Debrecenben több egyetem, főiskola is biztosítja a lehetőséget a felsőoktatási képzés továbbtanulni szándékozók részére. Ezek megközelíthetősége a jól kiépített vasút és úthálózat révén biztosított.

A város kistérségi szintű projektfejlesztési stratégiájának főbb beavatkozási területei között szerepel a felsőoktatási intézmények és a helyi szereplők kapcsolatának erősítése.

***Nemzetközi szerepkör***

Hajdúszoboszló nemzetközi szerepköre mindenekelőtt az idegenforgalom területén mutatkozik meg. A külföldi turisták elsősorban Lengyelországból (36 081 fő), Romániából (24 207 fő), Szlovákiából (13 278 fő), valamint Németországból (6 133 fő) származnak.

A város évtizedek alatt kiterjedt és intenzíven működő külkapcsolati hálózatot épített ki, amelynek megteremtette intézmény- és feltételrendszerét is. Hajdúszoboszló testvérvárosai: BadDürrheim (Németország), Dicsőszentmárton (Románia), Késmárk (Szlovákia). A nemzetközi együttműködések különböző formális és informális kapcsolatok formájában valósulnak meg, amelyek közül a legfontosabbak a testvérvárosi együttműködések, amelyekbe a város intézményei és civil szervezetei is bekapcsolódnak (pl. Magyar-Német Baráti Kör).

Az önkormányzat számos intézménye intenzív nemzetközi kapcsolatokkal rendelkezik, a nyelvtanulás, a sport, a kultúra, a közös pályázatok benyújtása, az üdülés, a cseretáborok, a turisztika, a tanulmányutak és a közös szakmai programok szervezése terén.

***Kapcsolat a lakossággal és a civilekkel***

Az önkormányzat civil programmal támogatja a polgárok várospolitikai célú és kihatású önszerveződő közösségeit. A kapcsolat felépítése jelenleg is folyik több tucat civil szervezettel.

A helyi média – „Hajdúszoboszló Városi Lap” című újság, Városi Televízió (képújság), [www.hajduszoboszlo.eu](http://www.hajduszoboszlo.eu) közigazgatási portál – a települést, az önkormányzatot és a hivatalt érintő minden jelentős és a lakosság érdeklődése szempontjából számottevő tudomására jutó eseményről, hírről, döntésről tájékoztatja a város lakosságát.

E tevékenységet a hivatal segíti és erősíti azzal, hogy a képviselő-testületi ülések előterjesztéseit elhelyezi a város honlapján.

A helyi televízió a képviselő-testület nyílt üléseit vágatlanul, felvételről, általában az ülést követő vasárnap délután sugározza a lakosság minél szélesebb körének tájékoztatása céljából.

Az Önkormányzat portálja biztosítja az ügyfelekkel történő napi 24 órás kapcsolattartási, információszolgáltatási lehetőséget. Az aktuális hírek, felhívások, pályázatok, események mellett többek között az önkormányzattal és a hivatallal kapcsolatos alapvető információkat, elérhetőségi adatokat, illetve a civil szervezetek és egyéb fontosabb szervek elérhetőségi adatait, letölthető dokumentumokat, kötelezően közzéteendő adatokat, az uniós és egyéb kiemelkedő pályázatokkal kapcsolatos információkat és egyéb közérdekű információkat teszi elérhetővé.

A 2014-ben megújult honlap plusz elemmel bővült, mely az életutak fontos eseményeihez kötődve a mindennapi élet ügyes-bajos közigazgatási dolgainak elintézésében nyújt széles körű segítséget.

A kéthetente megjelenő önkormányzati elektronikus hírlevél, a Szoboszlói Hírmondó, az aktuális információkra hívja fel a feliratkozott lakosság, civil szervezetek, helyi és térségi média figyelmét.

***E-önkormányzat***

Hajdúszoboszló Város Önkormányzatának Polgármesteri Hivatala -a korszerű követelményeknek és egyre növekvő igényeknek megfelelve- fontosnak tartja a város lakossága és nagyszámú vendége információval és elektronikus ügyintézési lehetőségekkel való kiszolgálását.

Az IKeR - Integrált Kistérségi e-Közigazgatási Rendszer a Hajdúszoboszlói Kistérségi Többcélú Társulás (Hajdúszoboszló, Ebes, Hajdúszovát, Nagyhegyes) uniós pályázati forrásból létrehozott önálló, 23 települést kiszolgáló portálja. ([www.e-tarsulas.hu](http://www.e-tarsulas.hu)).

A 2014-ben megújult önkormányzati honlap új eleme a már meglévő az IKeR - ADATSZTÁR informatikai rendszer élethelyzet-kezelővé alakítása céljából jött létre. A modul a különböző élethelyzetekhez kötődő ügyintézésekhez ad tájékoztatást. Lehetőséget biztosít számos esetben, hogy ne kelljen a hivatalba fáradni az üres nyomtatványokért. Az általános nyomtatványkitöltő programmal teljes elektronikus ügyintézést biztosítunk ügyfélkapus belépés esetén.

***A város kapcsolta a médiával***

A helyi lakosság körében a legolvasottabb nyomtatott sajtó a helyi újság. A Hajdúszoboszlón sugárzott kommunikációs eszközök - mely a rádió és a televízió - közül megfigyelhető, hogy elsősorban a Városi Televízió sugárzott adásai, majd az országos médiumok a kedveltek, utóbbi sugárzási paramétereknek köszönhetően könnyen és jó minőségben fogható.

*Forrás: Forensys Kommunikációs Tanácsadó Kft.: Hajdúszoboszló Városmarketing- Kérdőíves Kutatás (2012)*

Hajdúszoboszló nagymértékű fejlődésének is köszönhetően egyre nagyobb hangsúlyt fektet az internet adta lehetőségek használatára. A város weblapjain keresztül nagy médialefedettséget szerezve hatékonyan eléri a célközönségét.